ก้าวสำคัญของอินโดรามาเวนเจอร์สดันกำลังการผลิตเกินเป้าหมาย
&#8220;อาลก โลเฮีย&#8221; ประธานเจ้าหน้าที่บริหาร บริษัท อินโดรามา เวนเจอร์ส (IVL)
6 ก.พ. 2555

“อาลก โลเฮีย” ประธานเจ้าหน้าที่บริหาร บริษัท อินโดรามา เวนเจอร์ส (IVL) 
โดย..เจียรนัย อุตะมะ
บริษัทผู้ผลิตห่วงโซ่โพลีเอสเตอร์ครบวงจรชั้นนำของโลก สัญชาติอินเดีย จดทะเบียนในตลาดหลักทรัพย์แห่งประเทศไทยหลังจากประกาศเมื่อสัปดาห์ก่อนที่ประเทศอินเดีย ระหว่างเยือนอินเดียกับ “ยิ่งลักษณ์ ชินวัตร” นายกรัฐมนตรี ว่ากำลังอยู่ระหว่างการขยายการลงทุนเพิ่มที่อินเดีย
ในสัปดาห์เดียวกัน ที่โรงแรมโฟร์ซีซั่นส์ อินโดนีเซีย เขาได้ให้สัมภาษณ์พิเศษแก่สื่อมวลชนทั้งไทยและเทศ 5 ฉบับ ที่โรงแรมโฟร์ซีซั่นส์ กรุงจาการ์ตา อินโดนีเซีย ว่า การลงทุนเพิ่มที่อินเดียและแผนการลงทุนตะวันออกกลางที่จะประกาศในปีนี้ มีส่วนสำคัญที่จะผลักดันให้กำลังการผลิตและรายได้ของบริษัทเกินเป้าหมายที่ตั้งไว้ปี พ.ศ. 2557
“โพสต์ทูเดย์” ได้รวบรวมคำถามคำตอบที่สำคัญดังนี้ 
แผนร่วมลงทุนในอุตสาหกรรมปิโตรเคมีกับนักธุรกิจอินเดีย มูลค่าลงทุน 700 ล้านเหรียญสหรัฐนั้นมีรายละเอียดอย่างไร และจะเริ่มต้นได้เมื่อใด
เป็นแผนสร้าง PTA และเส้นใยสังเคราะห์แบบสั้น หรือ PSF ร่วมกับผู้ผลิตพาราไซลีน กำลังการผลิต 2,000 ล้านตัน โดยจะมีการบันทึกข้อตกลงเบื้องต้นกับ บริษัท อินโดรามา ซินเนติกส์ ร่วมกัน ผลิต โดยคาดว่าจะเริ่มผลิตได้ในปี 2557 และเริ่มก่อสร้างในเดือน มี.ค.นี้ 
ชาวอินเดียมีความต้องการบริโภคทั้ง PET และ PSF เพิ่มขึ้นได้อีกใน 10 ปีข้างหน้า
PET เป็นผลิตภัณฑ์ใช้บรรจุอาหารและเครื่องดื่ม ส่วน PSF เป็นโพลีเอสเตอร์ทางเลือกใหม่แทนที่เส้นใยธรรมชาติที่จะช่วยให้ผู้ผลิตเสื้อผ้าและผลิตภัณฑ์อื่นใช้ในการผลิตสินค้าได้ในราคาย่อมเยา
สำหรับ PTA เป็นวัตถุดิบในการผลิต PET และ PSF โดย IVL มีแผนขยายงานโดยรวมเข้ากับผู้ผลิตพาราไซลีน เพื่อให้มั่นใจว่ามีวัตถุดิบเพียงพอ ให้มีต้นทุนที่ถูกลง
แผนการขยายงานของ IVL ที่มีมาอย่างต่อเนื่อง ทำให้ปัจจุบัน IVL มีบริษัทที่สามารถผลิตวัตถุดิบโพลีเอสเตอร์ป้อนบริษัทในเครือได้ถึง 50% และบริษัทวัตถุดิบเหล่านี้ยังผลิตเพื่อขายให้บริษัทอื่นด้วย
จะยังคงเป้าหมายเดิมหรือไม่ เรื่องการเป็นผู้นำ PET และ PTA ที่มีกำลังลังการผลิต 10 ล้านตัน รายได้ 1.4 หมื่นล้านเหรียญสหรัฐ กำไรก่อนหักดอกเบี้ยภาษีและค่าเสื่อมราคา (EBITDA) 1,100 ล้านเหรียญสหรัฐ ในปี 2557 
ต้องดูปลายปีนี้อีกครั้งหนึ่งว่าจะมีการเพิ่มเป้าหมายหรือไม่ จากปัจจุบัน IVL มีกำลังการผลิตรวม 7.5 ล้านตัน เป็นสัดส่วนหุ้นของ IVL 5.5 ล้านตัน โดยคาดว่าครึ่งแรกปีนี้จะมีการประกาศแผนลงทุนในตะวันออกกลางประมาณ 700 ล้านเหรียญสหรัฐ ผลิตทั้ง PTA ประมาณ 1.2-1.3 ล้านตัน และ PET 0.5 ล้านตัน
หากมีการประกาศแผนลงทุนในตะวันออกกลาง เท่ากับว่าเป้าหมายกำลังการผลิตในปี 2557 จะเพิ่มเป็น 11.8 ล้านตัน และรายได้รวมถึง EBITDA จะเกินเป้าหมายที่ตั้งไว้เช่นกัน ซึ่งทำให้ขนาดของบริษัทมีนัยสำคัญอย่างยิ่งต่อศักยภาพในการแข่งขัน
ทั้งนี้ IVL ตั้งเป้าหมายการเติบโตยอดขายเฉลี่ยปีละ 10% 
ปี 2555 จะเห็นการรุกซื้อกิจการเหมือนปีที่ผ่านมาหรือไม่ 
จะเป็นการหาโอกาสลงทุนมากกว่าการรุกลงทุน โดยจะไม่เข้าซื้อกิจการขนาดใหญ่ แต่ต้องการบริษัทที่มีคุณค่าสูง ต่อยอดธุรกิจบริษัทได้ ต้องการซื้อเทคโนโลยีมากกว่า
ประมาณการผลประกอบการปีนี้จะเป็นอย่างไร เทียบกับปีที่แล้ว 
ไตรมาส 4 ปี 2554 เป็นไตรมาสที่ย่ำแย่สำหรับ IVL เพราะโรงงานที่ จ.ลพบุรี ประสบปัญหาน้ำท่วม ดังนั้นจึงต้องบันทึกด้อยค่าของโรงงานเอเชีย เพ็ท ที่ลพบุรี แต่คาดว่าผลประกอบการจะดีขึ้นในปีนี้
เขากล่าวว่า “ไม่ใช่เรื่องง่ายเลยที่จะลงทุนในไทย” 
“อาลก” คาดว่าปีนี้จะมีรายได้ 2.4 แสนล้านบาท เพิ่มขึ้น 25% จากปี 2554 ที่คาดว่าจะมีรายได้ 1.9 แสนล้านบาท ในอัตรากำไรขั้นต้นใกล้เคียงกัน
ปีนี้ราคา PTA คงมากกว่า 500 เหรียญสหรัฐต่อตัน แต่ส่วนต่างราคาวัตถุดิบและราคาขายจะลดลงจากปี 2554 เนื่องมาจากกำลังการผลิตที่มากจากจีน แต่บริษัทสามารถรักษาอัตรากำไรขั้นต้นไว้ได้ด้วยผลิตภัณฑ์ที่มีความหลากหลาย
วิกฤตเศรษฐกิจที่ยุโรปและสหรัฐจะส่งผลลบต่อผลงานของบริษัทหรือไม่
นับตั้งแต่เศรษฐกิจโลกประสบภาวะวิกฤตแฮมเบอร์เกอร์ ไตรมาส 4 ปี 2551 ทำให้ราคาสินค้าโภคภัณฑ์ดิ่งลง แต่โพลี เอสเตอร์เป็นผลิตภัณฑ์ที่มีความยืดหยุ่น ทำให้ความต้องการบริโภคเพิ่มขึ้นโดยตลอด โดยอุตสาหกรรมเสื้อผ้าเติบโตปีละ 4% ทดแทนเส้นด้าย โดยผลงานของบริษัทในช่วงที่ผ่านมาเป็นการพิสูจน์ได้เป็นอย่างดี
แผนลงทุนในอินโดนีเซียปีนี้
ตั้งงบประมาณไว้ 500 ล้านเหรียญสหรัฐ เพิ่มขึ้นจากปีก่อนที่อยู่ที่ 200 ล้านเหรียญสหรัฐ เพื่อก่อสร้างโรงงานใหม่ในอินโดนีเซีย โดยทั้งอินโดนีเซียและอินเดียบริโภคโพลีเอสเตอร์มาก โดย IVL เป็นบริษัทผลิตโพลีเอสเตอร์เพื่อสุขอนามัย
โรงงานที่อินโดนีเซียมีกำลังการผลิต4 แสนตัน จะเพิ่มเป็น 5 แสนตัน ปีก่อนสร้างรายได้ให้บริษัท 6,000 ล้านเหรียญสหรัฐ ปีนี้คาดว่าจะมีรายได้ 8,000 ล้านเหรียญสหรัฐ เติบโตจากปีก่อน 10%